ABAKAZI abamu bakutabula n’otomanya kye baagala! Nze Brian Wangolo. Nnina emyaka 26. Mbeera Maganjo ku Mau Hill.
Nafuna obuzibu mu mukwano oluvannyuma lwa gwe nnali mpita owange okugaba ssukaali wange eri omusajja omulala.
Omukyala ono namufuna nsoma ku yunivasite y’e Nakawa nga yali akola mu kantiini ya yunivasite era ng’alabika bulungi.
Twazaala omwana ow’obuwala era yalimu omukisa kuba twasobola okwezimba nga ndi naye era twafuna n’amaka e Semuto, nga nnina omulimu nga buli kimu kitambula bulungi.
Olunaku lwakya nga nnina okutwala ebikozesebwa ku nnyumba yaffe nga nnali waakumalayo ennaku nnya.
Yatwala obuvunaanyizibwa okunkubira essimu okumbuuza oba ntuuse bulungi naye nga kirabika yali atandise okunteebereza nti ndi mu bwenzi.
Yakubira oyo gw’asuubira nti namwagalako kuba nnali nnamumugamba nga simukweka era nga namutegeeza nti sikyamwagala kyokka kirabika teyabikkiriza.
Bwe yamukubira essimu n’amubuuza lwaki tava ku bba. Omuwala mu busungu yamugamba nga bw’anninamu n'omwana era n’amutegeeza nti tuli ffenna.
Mukyala wange yanyiiga era nnenda okudda awaka nga takyayagala kumbuuza. Yatandika okwesulubabba okulabirira awaka n’omwana.
Mu kwesasuza naye yafunayo omusajja eyali amukwana ne batandika okupepeya. Baasooka kwekubiranga masimu ng’oluusi yavanga ne mu kisenge n’adda mu ddiiro ne banyumya.
Nnamulagira agira adda ewaabwe ng’obusungu bunzita ne mmuwaayo ne ku ssente ng’antegeezezza nga kitaawe bwe yali omulwadde.
Omukyala ono yakubira muganzi we n’amutegeeza era ne balagaana okusisinkana ng’agamba nti tagenda kudda mu kyalo.
Nnamutwala ku bbaasi z’e Mbarara ne nsasula ne ssente z’entambula wabula yalaba nvuddewo n’agivaamu n’akubira muganzi we essimu amunone.
Omusiguze yamutwala n’amufunira omulimu gwa kukola waka kuba yalina omukazi omulala ng’alina n’olubuto.
Waayitawo wiiki ssatu ne nkuba essimu mu kyalo ne bantegeeza nti tatuukanga. Bwe nakubira ssenga we n’annamba nti yamutegeeza nti alina omwana w'omusajja omulala ne mmugamba nti ewange tadda.
Simanyi kyatuuseewo kuba kati anneegayirira mmusonyiwe adde ewange ng’agamba nti eky’okwenda yakikola mu nsobi tajja kukiddamu. Nange kye nvudde mpandiikira abasomi ba Bukedde mumpe ku magezi.
lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn